text: Sommerstemning på Ribe Å
  11 juni 2016 kl. 11.15
  En front truer natten til mandag, men weekenden skulle blive hæderlig. Det har Torben Hestehave nydt godt af med en kanotur på Ribe Å.
  - Billederne er taget her til formiddag ved 10-tiden, skriver han i en mail til TV SYD. Let vind fra øst og ca. 15 grader. En herlig sommerdag med datteren på åen.
  Lørdag og søndag kommer til at ligne hinanden til forveksling.
  - Det kommer til at holde tørt begge dage og med en 15-20 graders varme. Hvis man griller om aftenen, bliver vejret udmærket til det, siger siger meteorolog Dan Nilsvall, DMI.
  Natten til mandag nærmer en front sig Danmark, og det kan betyde, at vi igen skal til at vænne os til regnvejr.
   Ifølge DMI er regnvejret dog tiltrængt mange steder i landet. I maj faldt der kun cirka to tredjedele af den normale mængde nedbør for måneden, og det har gjort marker og skove tørre.
  